دونیا ساغلیق تشکیلاتی‌نین باش مودیری تدروس آدهانوم  کوروناویروسون یئنی موتاسیون ائتمیش نؤعونون خسته‌لیگی آغیرلاشدیرماسینا دایر هئچ بیر دلیل اولمادیغینی بیلدیریب.
تدروس آدهانوم  دونیا ساغلیق تشکیلاتی‌نین سوئیس-ین ژنو شهریندکی مرکزی قرارگاهیندا ویدئو-کنفرانس فورماتیندا تشکیل ائدیلن مطبوعات کنفرانسیندا "سون بیر نئچه گونده اینگیلتره-‌ده و گونئی افریقا جمهوریتینده کوروناویروس نؤع ‌لری حاقیندا خبرلر یاییلدی. ویروس‌لار زامان عرضینده موتاسیونا اوغراییر. بو، طبیعی‌دیر و گؤزلنیلن ایدی" دئییب.
اینگیلتره-‌نین بو نؤعوون داها آسان یولوخدوغونو بیلدیردیگینی سؤیله‌ین تدروس آدهانوم "آنجاق ایندییه قدر بونون جدی بیر خسته‌لیک و یا اؤلومه سبب اولاجاغینا دایر بیر دلیل یوخ‌دور" ایفاده‌سینی ایشله‌دیب.
اینگیلتره‌-نین "کووید-19" انفکسیونون داها سرعت‌لی یاییلدیغی بیلدیریلن موتاسیونونون آشکارلانماسیندان سونرا باش ناظر بوریس جانسون و بیر قروپ علم آدامی بو نؤعوون 70 فایز داها یولوخوجو اولدوغونو آچیقلامیشدی. اینگیلتره-‌نین ساغلیق ناظیری مت هانکاک دا بو "کووید-19" نؤعوونون نظارت‌دن چیخدیغینی بیلدیرمیشدی.
"کووید-19"ون بو نؤعوونون اینگیلتره-‌دن سونرا دانیمارکا، هوللاندیا و گونئی افریقادا گؤرولمه‌سی نتیجه‌سینده تورکیه کیمی بیر چوخ اؤلکه اینگیلتره ایله اوچوش‌لاری دایاندیریب.
